Olli Korhonen (jääkiekkoilija)

Olli Valtteri Korhonen (s. 15. kesäkuuta 1998 Anjalankoski) on suomalainen jääkiekkoilija, joka pelaa SM-liigajoukkue KooKoossa. Hän on pelipaikaltaan vasen laitahyökkääjä, mutta Korhonen osaa pelata myös keskellä.

Ura 
Korhonen aloitti luistelukoulun Inkeroisissa omien sanojensa mukaan 5-6-vuotiaana. Hänen ensimmäinen joukkueensa oli Anjalankosken Kiekko, josta Korhonen siirtyi 13-vuotiaana KooKoon junioreihin. Kaudella 2013–2014 hän oli C-nuorten SM-karsinnoissa joukkueen paras pistemies tehoilla 7+8=15. Korhonen voitti myös koko C-nuorten Mestiksen runkosarjan piste-, maali- ja syöttöpörssin tehoilla 26+25=51. Hän oli KooKoon paras pistemies myös pudotuspeleissä tehoilla 3+4=7. Kauden 2014–2015 päätteeksi Korhonen palkittiin Pohjois-Kymen Liikuntayhdistyksen kauden päättäjäisissä seuran B-nuorista Peliluonne-palkinnolla. Kaudella 2015–2016 hän toimi joukkueen varakapteenina. Korhonen voitti KooKoon sisäisen piste- ja maalipörssin tehoilla 15+24=39.

Jo ennen ensimmäistä A-juniorikauttaan 2016–2017 Korhonen esiintyi KooKoon SM-liigajoukkueen harjoitusvahvuudessa. Liigadebyyttinsä hän teki 27. tammikuuta 2017 vieraissa Kalevan Palloa vastaan. Korhonen sai ottelussa jääaikaa 11.53 minuuttia ja hän keräsi ottelusta teholukeman +2. Korhonen teki liigauransa avausmaalin kolmannessa ottelussaan 31. tammikuuta 2017 Pelicansia vastaan ratkaistuaan KooKoolle 2–1-voiton jatkoajalla ajassa 62.38. Hän pelasi kauden aikana SM-liigassa kaikkiaan 15 runkosarjaottelua tehden kaksi maalia.

Kaudella 2017–2018 Korhonen jatkoi KooKoossa vuoden mittaisella SM-liigasopimuksella. Lokakuussa 2017 hän joutui yli kuukaudeksi sivuun niska-päävamman vuoksi. Korhonen pelasi SM-liigassa kauden aikana 20 runkosarjaottelua tehden kaksi maalia. Hänen teholukemansa +2 oli kauden loppuun asti KooKoon vahvuudessa jatkaneista joukkueen paras. Joulukuussa 2017 Korhonen teki seuran kanssa kaksivuotisen jatkosopimuksen. Kaudella 2018–2019 Korhonen pelasi SM-liigassa 28 runkosarjaottelua tehden neljä syöttöpistettä.

Korhonen pelasi kauden 2019–2020 suurimmaksi osaksi KooKoon A-nuorissa. Hän oli tehoilla 20+19=39 joukkueen paras maalintekijä ja Korhonen jakoi sisäisen maalipörssin voiton Markus Odenin kanssa. Hän pelasi kauden aikana kolme SM-liigaottelua. Korhonen pelasi miesten pelejä myös seitsemän ottelun verran lainalla Mestis-joukkue Heinolan Peliitoissa. 

Korhonen siirtyi kaudeksi 2020–2021 Mestis-joukkue Joensuun Kiekko-Poikiin yksivuotisella sopimuksella. Hän jakoi tehoilla 8+16=24 joukkueen sisäisen pistepörssin toisen sijan Valtteri Lipiäisen kanssa edellään Samuel Salonen. Kaudeksi 2021–2022 Korhonen siirtyi vuoden mittaisella sopimuksella Imatran Ketterään. Hän oli tehoilla 17+21=38 joukkueen toiseksi paras maalintekijä ja kolmanneksi paras pistemies. Korhonen voitti kauden päätteeksi Mestiksen mestaruuden. Suomen Cupissa hän oli tehoilla 3+5=8 Ketterän paras pistemies. Turnaus päättyi joukkueen voittoon. 

Toukokuussa 2022 Korhonen teki Ketterän kanssa vuoden mittaisen jatkosopimuksen. Hänen sopimuksensa kuitenkin purettiin yhteisymmärryksessä vain vajaa kolme viikkoa myöhemmin kesäkuussa, kun Korhonen teki 1+1-vuotisen ja neljän kuukauden koeajan sisältävän sopimuksen kasvattajaseuransa KooKoon kanssa. Syyskuussa hän sai joukkueeseen jatkosopimuksen. Korhonen pelasi ensimmäisellä kokonaisella SM-liigakaudellaan 2022–2023 58 runkosarjaottelua tehopistein 5+5=10 ja seitsemän playoff-ottelua ilman tehopisteitä. Huhtikuussa 2023 KooKoo käytti hänen sopimuksessaan olleen option ja teki Korhosen kanssa vuoden mittaisen jatkosopimuksen.

Pelityyli 
Huhtikuussa 2023 Korhosta kuvailtiin KooKoon kotisivuilla vahvaksi kamppailijaksi ja alivoimapelaajaksi, joka viihdytti kotiyleisöä periksiantamattomalla taistelulla ja taklauksilla. Kuvauksen mukaan Korhonen on joukkueensa alaketjujen tärkeimpiä palasia.

Muuta 
Korhonen valmistui ylioppilaaksi Kouvolan yhteislyseosta keväällä 2017. Hänen isoveljensä Mika on pelannut hyökkääjänä alemmissa sarjoissa.

Tilastot

Lähteet

Viitteet 

Suomalaiset jääkiekkoilijat
KooKoon pelaajat
Vuonna 1998 syntyneet
Elävät henkilöt